## Odluka Ustavnog suda Republike Hrvatske brojU-IIIA-3906/2005 od 11. srpnja 2007.

### NN 87/2007 (22.8.2007.), Odluka Ustavnog suda Republike Hrvatske brojU-IIIA-3906/2005 od 11. srpnja 2007.

# USTAVNI SUD REPUBLIKE HRVATSKE

**2718**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Davor
Krapac, Ivan Matija, Agata Račan, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnio I. M. iz I., kojeg zastupa L.
M., odvjetnik iz O., na sjednici održanoj 11. srpnja 2007. godine, jednoglasno
je donio

## ODLUKU

I. Ustavna tužba se usvaja.
II. Županijski sud u Splitu dužan je donijeti odluku u predmetu koji se vodi
pred tim sudom pod brojem: Gž-2160/07 (raniji predmet Općinskog suda u Imotskom,
broj: I-24/92) u najkraćem mogućem roku, ali ne duljem od šest (6) mjeseci,
računajući od prvog idućeg dana nakon objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst)
podnositelju ustavne tužbe I. M. iz I., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 13.400,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst; u daljnjem tekstu: Ustavni zakon), podnio 30. rujna 2005. godine ustavnu
tužbu radi duljine izvršnog (ovršnog) postupka.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63.
Ustavnog zakona, utvrdio pravno relevantne činjenice za odlučivanje o povredi
ustavnog prava podnositelja, zajamčenog člankom 29. stavkom 1. Ustava.
– podnositelj je 3. siječnja 1992. podnio izvršni prijedlog Općinskom sudu u
Imotskom protiv dužnika A. M. i dr. iz I., radi izvršenja pravomoćne presude tog
suda, broj: P-670/86 – izgradnjom puta;
– sud je 3. siječnja 1992. donio rješenje o izvršenju pod brojem: I-24/92;
– u razdoblju do 5. studenoga 1997. sud je donio rješenje o odgodi izvršenja do
okončanja postupka pred Vrhovnim sudom Republike Hrvatske u odnosu na izjavljenu
reviziju protiv pravomoćne presude Okružnog suda u Splitu, broj: Gž-2172/91 od
31. listopada 1991.;
– punomoćnik podnositelja je 14. svibnja, 14. srpnja, 22. listopada i 5.
prosinca 1996. proslijedio sudu požurnice, a podneskom od 27. ožujka 1997.
zatražio je izdavanje privremene mjere;
– Vrhovni sud Republike Hrvatske je rješenjem, broj: Gr-67/1998-2 od 13. svibnja
1998. odbio prijedlog podnositelja za delegiranje drugog nadležnog suda, dok je
presudom, broj: Rev-2469/00-2 od 10. siječnja 2002. odbio reviziju protiv
presude Okružnog suda u Splitu, broj: Gž-2172/91 od 31. listopada 1991.;
– punomoćnik podnositelja je podneskom od 13. lipnja 2005. zatražio provedbu
ovrhe, dok je podneskom od 17. lipnja 2005. zatražio dopunu rješenja o ovrsi;
– na ročištu od 30. studenoga 2006. sud je raspravljao o prijed­logu
podnositelja od 17. lipnja 2005;
– 28. veljače 2007. pod brojem I-24/92, prvostupanjski je sud donio rješenje
kojim je odbio prijedlog podnositelja za donošenje novog rješenja o ovrsi;
– punomoćnik podnositelja je 22. ožujka 2007. podnio žalbu na to rješenje;
– od svibnja 2007. spis se nalazi na Županijskom sudu u Splitu i vodi se pod
brojem, Gž-2160/07;
– postupak je u tijeku.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Podnositelj je podnio izvršni prijedlog Općinskom sudu u Imotskom 3. siječnja
1992. godine.
Duljina postupka uzima se u obzir od 5. studenoga 1997. kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst, 8/99. – ispravak; u
daljnjem tekstu: Konvencija). Protokol broj 12 na snazi je u odnosu na Republiku
Hrvatsku od 1. travnja 2005. (Zakon o potvrđivanju Protokola br. 12 uz
Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 14/02. i Objava o stupanju na snagu Protokola br. 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 9/05.), a Protokol broj 13 od 1. srpnja 2003. (Zakon
o potvrđivanju Protokola br. 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori«, broj 14/02. i Objava o stupanju na snagu Protokola br. 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 13/03.).
U članku 6. stavku 1. Konvencije jamči se svakome pravo da radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnesena je 30. rujna 2005. godine, a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno trinaest (13) godine, osam (8) mjeseci i
dvadesetsedam (27) dana, a od dana stupanja na snagu Konvencije do podnošenja
ustavne tužbe postupak je trajao sedam (7) godina, deset mjeseci (10) i dvadeset
pet (25) dana.

4.2. POSTUPANJE NADLEŽNOG SUDA

Postupak se u pravno relevantnom razdoblju čitavo vrijeme vodio pred Općinskim
sudom u Imotskom koji u tom razdoblju nije poduzeo niti jednu procesnu radnju u
postupku. Nakon podnesene ustavne tužbe, prvostupanjski je sud donio odluku
(rješenje). Nakon podnesene žalbe na prvostupanjsko rješenje postupak je
nastavljen pred Županijskim sudom u Splitu, kao drugostupanjskim žalbenim sudom.
Postupak je tijeku.

4.3. PONAŠANJE PODNOSITELJA USTAVNE TUŽBE
(OVRHOVODITELJA U SUDSKOM POSTUPKU)

Podnositelj ustavne tužbe, kao ovrhovoditelj u sudskom postupku, nije pridonio
duljini trajanja postupka.

4.4. SLOŽENOST SUDSKOG PREDMETA

Iz dosadašnjeg tijeka postupka proizlazi da se u konkretnom slučaju radi o
relativno složenoj pravnoj stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju, do
podnošenja ustavne tužbe, vodio pred sudom prvog stupnja u trajanju od sedam
godina i nešto više od deset mjeseci i da je još u tijeku.
Imajući u vidu potpunu neaktivnost Općinskog suda u Imotskom, koji je tek nakon
podnesene ustavne tužbe, a po proteku više od petnaest godina od podnesenog
izvršnog prijedloga tom sudu, donio odluku, ukupnu duljinu postupka, te
činjenicu da je postupak još u tijeku, Ustavni sud ocjenjuje da je povrijeđeno
ustavno pravo podnositelja da zakonom ustanovljeni neovisni i nepristrani sud u
razumnom roku odluči o njegovim pravima i obvezama, koje je zajamčeno člankom
29. stavkom 1. Ustava Republike Hrvatske.
Stoga je u smislu odredbe članka 63. stavka 2. Ustavnog zakona donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukup­nih gospodarskih i socijalnih prilika u Republici
Hrvatskoj.
7. Predsjednik Županijskog suda u Splitu dužan je dostaviti Ustavnom sudu pisanu
obavijest o datumima donošenja i otpreme odluke u roku osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.
8. Odluka o objavi (točka V. izreke) temelji se na odredbama članka 29. Ustavnog
zakona.

Broj: U-IIIA-3906/2005
Zagreb, 11. srpnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 87/2007-2718
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)